***Neužmirštamoji***

***EUGENIJA ŠIMKŪNAITĖ –***

***vaistinių augalų tyrėja ir žinių apie tokius augalus studentams skleidėja***

Lietuvos Respublikos Seimas 2020-uosius paskelbė Eugenijos Šimkūnaitės metais! Tai išties ypatingas pagerbimas asmenybės, kurios daugybė darbų buvo skirti vaistiniams augalams. Tokie augalai nuo seniausių laikų ypač domino visų šalių gyventojus.Ir tai visiškai suprantama, nes *vaistiniais vadinami augalai, kurių vienokios ar kitokios struktūrinės dalys* (*įvairūs augalų organai*) *pavartotos terapijos tikslais, sukelia specifines žmogaus ar gyvūno organizmo reakcijas*(Naumavičius, Naujalis, 2009). Vadinasi, vaistinius augalus galima panaudoti gydymui susirgus. Tokių augalų netrūksta visuose kraštuose, o Lietuvoje žinomos 458-ios savaiminių vaistinių induočių augalų rūšys(Naumavičius, Naujalis, 2009)**.** Labai intensyviai dirbdama E. Šimkūnaitė dažnai lankėsi įvairiuose mūsų krašto regionuose, tyrė vaistinių augalų išteklius, daug bendravo su kaimų ir miestelių vaistinių augalų rinkėjais, rinko duomenis apie augalų naudojimą įvairiems žmogaus kūno negalavimams įveikti, o, menkiausiai progai pasitaikius, ir pati savo sukauptomis didesnėmis ir mažesnėmis augalų paslaptimis su visais dosniai dalijosi. Tiesa, tai buvo senokai, nes greitai jau bus ketvirtis amžiaus kaip E. Šimkūnaitės nėra su mumis. Todėl tokie metai yra gera proga prisiminti kai kuriuos šios daugybę žinių apie vaistinius augalus turėjusios moters gyvenimo ir darbo momentus.

Praėjusio amžiaus aštuntąjame dešimtmetyje E. Šimkūnaitei palaipsniui prilipo *Žiniuonės* pravardė. Dabar turbūt neįmanoma pasakyti, kas pirmas ją iš vienos pusės labai žaviu, o iš kitos pusės šiek tiek paslaptingu, netgi antgamtiškai skambančiu žodžiu pavadino. Turbūt tai buvo jai artimos aplinkos žmonės. Bet patraukli pravardė prilipo, kartais E. Šimkūnaitė buvo vadinama *vaistinių augalų* *žiniuone,* o kartais netgi *liaudies žiniuone.* Kaip ten bebūtų, bet plačiai pasklidęs žodis *žiniuonė* buvo puiki reklama vaistiniams augalams, kuriuos pati E. Šimkūnaitė dažniausiai vadino *vaistingaisiais augalais,* taip pat mėgo tokius augalus vadinti *vaistažolėmis.* Kartais E. Šimkūnaitė vaistinius augalus apibendrintai pavadindavo tiesiog *gydomaisiais.* Svarbu pasakyti, kad E. Šimkūnaitė buvo aukščiausios kvalifikacijos mokslininkė, biologijos mokslų habilituota daktarė, parengusi ir apgynusi dvi disertacijas: jos moksliniuose darbuose jokių saitų su antgamtinėmis jėgomis, kerėjimais, burtažodžiais ar šamanizmu neįmanoma rasti, jų tiesiog nėra. Abi disertacijos buvo ilgamečio, kryptingo, daug jėgų ir laiko reikalavusio darbo rezultatas.

Pirmąją disertaciją „**Valerijonų kultivavimas Lietuvoje**“ E. Šimkūnaitė parengė 1951 m., o duomenis šiam darbui pradėjo rinkti 1940 m., dar būdama Vytauto Didžiojo universiteto, kur studijavo farmaciją, studente. Vaistinis valerijonas – vienas seniausiai žinomų vaistinių augalų, šio augalo pagrindu paruošti įvairūs preparatai pasižymi raminamuoju poveikiu. Vaistinė žaliava – valerijonų šakniastiebiai su šaknimis**:** pagal E. Šimkūnaitę **–** *Rhizoma cum radicibus Valerianae*; dabartiniu metu – *Valerianae radix.* Dėmesys vaistiniam valerijonui buvo labai aiškus:iki 2-ojo pasaulinio karo Lietuvoje buvo paruošiama maždaug viena tona šakniastiebių, o poreikis – iki 8 tonų žaliavos. Pradėti išsamius vaistinio valerijono tyrimus paskatino iš Panevėžio Vyriausiosios farmacijos valdybos gautas užsakymas1) įvertinti natūraliųjų vaistinio valerijono augaviečių būklę, 2) atlikti bandymus tiriamojo augalo būklei pagrinti, 3) atlikti valerijonų hibridizacijos tyrimus. Atsakingu tokio darbo vykdytoju buvo paskirtas E. Šimkūnaitės tėvas provizorius Pranas Šimkūnas. Jaunąjai E. Šimkūnaitei teko atlikti įvairius techninius darbus, o svarbiausia – ji buvo įpareigota įvertinti natūraliąsias vaistinio valerijono populiacijas. Pagrindinė tyrimų vieta **–** Tauragnų apylinkių vandens telkinių pakrantės. E. Šimkūnaitė darbo ėmėsi itin entuziastingai. 1940 m. pavasarį Šventės upokšnio pakrantėmis per 16 val. (!) pasirinktu maršrutu nuėjoapie 8 km ir per tą laiką iškasė 1736 valerijono kerus. Deja, vaistinės žaliavos kiekissausoje būklėje buvo vos 2.83 kg. 1947 ir 1948 metais analogiškus vaistinio valerijono tyrimus E. Šimkūnaitė atliko Nevėžio, Merkio, Žeimenos, Kupos ir Lėvens upių pakrantėse. Surinktos informacijos pagrindu Ė. Šimkūnaitė padarė dvi svarbias praktines išvadas: 1) gauti valerijonų vaistinės žaliavos rezultatai nepateisina įdėto darbo sąnaudųgamtoje; 2) maršrutinis būdas valerijono žaliavai gauti iš savaiminių valerijonynų ekonomiškai neperspektyvus**.**

Kita E. Šimkūnaitei paskirta užduotis buvo susijusi su natūraliųjų valerijonynų būklės pagerinimo galimybėmis. Tuo tikslu E. Šimkūnaitė 1940 metais Krašuonos durpyne atliko valerijono sėklų sklaidos originalius eksperimentinius tyrimus.Eksperimento gamtoje metu valerijonų prinokusių sėklų skristukai, naudojant specialų kapiliarinį stiklo vamzdelį,buvo nudažomi. Kiekvieną eksperimento dieną sėklų skristukai buvo dažomi vis kitomis ryškiomis spalvomis.Eksperimentai gamtoje saulėtomis dienomis prasidėdavo 7-8 val. ryto, o valerijono sėklų sklaidos efektas būdavo pradedamas nustatinėti po trijų valandų. Toks darbas iš E. Šimkūnaitės reikalavo didelio kruopštumo ir išradingumo. Europoje panašaus pobūdžio eksperimentai buvo pradėti dar praeito amžiaus trečiajame dešimtmetyje (Naujalis, 1995). E. Šimkūnaitė buvo tokių ekologinių eksperimentų gamtoje Lietuvoje pradininkė. E. Šimkūnaitė nustatė, kad po savaiminės sklaidos pavyksta nustatyti šiek tiek daugiau nei trečdalio dažytų valerijono sėklų lokalizaciją. Tačiau dauguma sėklų sklaidos metu sukrenta ant kitų augalų, prie jų prikimba ir nepasiekia dirvožemio – todėl valerijonynuose vaistinio valerijono daigai pasitaiko labai retai. O svarbiausia išvada, kurią padarė E. Šimkunaitė buvo labai svarbi jos ateities darbams: valerijono vaistinės žaliavos problemą galima išspręsti tik specialiai kultivuojant šį vertingą vaistinį augalą.

Kultivuoti tai kultivuoti: E. Šimkūnaitė nelaukė kol kas nors kitas imsis šios tuo metu aktualios problemos sprendimo. Per labai trumpą laiką, nežiūrint pokario periodo visokių sunkumų, ji įvertino senųjų valerijono kultūrų stovį Lietuvoje, užmezgė dalykinius kontaktus su vaistinių vedėjais dėl naujų valerijono kultūrų kūrimo, parinko konkrečias vietas valerijono kultivavimui, atnaujino valerijonų daigyno Švenčionyse darbą. Taip pat E. Šimkūnaitė užmezgė reikšmingus ryšius su moksliniais konsultantais prof. K. Grybausku iš Kauno ir prof. A. Tomingu iš Tartu bei su Latvijos unversiteto Farmakognozijos katedros ir VILAR (specializuotas vaistinių augalų tyrimo mokslinis institutas) Rusijoje darbuotojais. Ir štai: 1947 m. balandžio 17 d. keturiolikoje punktų (dirbami laukai po bulvių ir javų auginimo) nuo Adutiškio iki Jurbarko buvo pasodinti (nuo 2000 iki 100) plačialapio valerijono veislėsdaigai. Dėl dirbamos žemės ir valerijono daigų trūkumo nebuvo atlikti bandymų pakartojimai. Nėra abejonių, kad to meto sąlygomis sukurdama valerijono kultūras E. Šimkūnaitė parodė *ypatingus organizacinius gebėjimus* *ir galimybes savarankiškai vykdyti mokslinius ir praktinius darbus*. Tai E. Šimkūnaitė patvirtino sėkmingai apgindama biologijos mokslų daktaro disertaciją (pagal dabartinę sistemą) Lietuvos Mokslų akademijos Biologijos institute 1952-01-14. Savo disertacijoje E. Šimkūnaitė įrodė, kad vaistinio valerijono šakniastiebių rinkimas gamtoje yra sunkus ir nepelningas darbas, todėl būtų kur kas prasmingiau, esant poreikiui, šį vaistinį augalą kultivuoti, nes kultivavimo technologija nesudėtinga ir panaši į bulvių auginimą. Be to, savaiminių valerijonų vaistinė žaliava daug menkesnės kokybės ir vertės negu kultūrinių.

Po vaistinio valerijono tyrimų E. Šimkūnaitė drąsiai ėjo mokslo aukštumų link. Savaime suprantama, kad jos siekiai buvo susiję su vaistiniais augalais. Dar 1947-1948 metais E. Šimkūnaitė atliko didžiausių vaistingųjų augalų masyvų inventorizaciją. 1951-1954 metais E. Šimkūnaitė organizavo kompleksines ekspedicijas Lietuvoje, kurių metu buvo nustatytireljefo formų, augalų bendrijų ir vaistingųjų augalų ryšiai. Tuo remiantis buvo sudarytas vaistingųjų augalų resursų žemėlapis, kuriuo vadovautąsi tolimesniuose darbuose. Kasmet didėjant vaistinių augalų žaliavos poreikiui 1956 metais pradėtos svarbesniųjų vaistingųjų augalų brigadinės paruošos, todėl 1957-1964 metais E. Šimkūnaitė vykdė vaistingųjų augalų resursų apskaitos būdų lyginamąjį tikrinimą įvairiose Lietuvos vietose. E. Šimkūnaitė su augalų paruošėjais išbandė keturis žinomus vaistingųjų augalų išteklių apskaitos būdus – Linijinį, Lygiagretinį, Diagonalinį ir taip vadinamą “Bakteriologinį”. Pagrindinis tikslas buvo gauti duomenis apie skirtingų vaistingųjų augalų apskaitos būdų efektyvumą paruošų metu. Įvertinusi ir pati su paruošėjais praktiškai išbandžiusi skirtingų vaistingųjų augalų apskaitos būdų pliusus ir minusus, E. Šimkūnaitė pasiūlė tokiam tikslui naudoti naują metodą, kurį pavadino *Etaloniniu.* Naudojant šį apskaitos metodą siekiama nustatyti potencialius žaliavos išteklius, įvertinant vaistingųjų augalų biologijos ypatumus. Svarbus rezultatas **–** vaistingųjų augalų paruošėjams paruoštose rekomendacijose atsirado iki tol nebuvę gamtosauginiai aspektai. Tai buvo ypač svarbu ateičiai.

1969 metais E. Šimkūnaitė apibendrinusi savo ilgamečių vaistingųjų augalų išteklių tyrimų rezultatus parengė habilituoto daktaro (pagal dabartinę sistemą) disertaciją *“****Lietuvos vaistingųjų augalų resursų naudojimo biologiniai pagrindai****”:* 03.094 Botanika. Disertacija sėkmingai buvo apginta Vilniaus universiteto Gamtos mokslų fakultete 1970 metais.Disertacijoje nagrinėjamos dvi tarpusavyje persipynusios problemos: a) vaistingųjų augalų ištekliai ir jų racionalus naudojimas; b) kai kurių vaistingųjų augalų rūšių biologijos ypatumai. Darbe buvo apibendrinti daugybės mokslinių ekspedicijų rezultatai. Bet pagrindinis dėmesys disertacijoje skirtas vienos kerpės – islandinės kerpenos (tyrimai atlikti Panerių, Švenčionių, Švenčionėlių, Šalčininkų ir Stasylų miškuose) ir septynių augalų rūšių – vaistinio pataiso (Druskininkų, Purplių, Mardasavo, Marcinkonių, Žiūrų ir Zervynų miškuose), balinio ajero (Valkininkų apylinkėse), paprastojo šaltekšnio (Utenos ir Zarasų rajonuose), miltinės meškauogės (Akmenės, Telšių, raseinių, Tauragės, Lazdijų, Ukmergės, Varėnos, Rokiškio, Pabradės miškuose Lietuvoje ir Gardino bei Molodečno miškuose Baltarusijoje), kurią E. Šimkūnaitė vadino arkliauoge, paprastojo čiobrelio (Latežerio, Marcinkonių ir Zervynų miškuose Lietuvoje bei Saarės apylinkėse Estijoje), smiltyninio šlamučio (Pabradės apylinkėse) ir paprastojo kadagio (Pabradės ir Zervynų miškuose), ištekliams ir jų galimam naudojimui apžvelgti. E. Šimkūnaitės sukurtais moderniais vaistinių augalų išteklių apskaitos metodais ir rekomendacijomis tokius augalus rinkti daugybę metų sėkmingai naudojosi vaistinių augalų paruošėjai ir įvairių sričių mokslininkai. Štai, pavyzdžiui, apie vaistinį pataisą lentelėse E. Šimkūnaitė pateikė tokius duomenis:

Vaistinio pataiso našumas (pagal miško tipus); Vaistinio pataiso varpučių skynimo būdų palyginimas lygiaverčiuose miško masyvuose; Varpučių rinkimo būdų ir masyvų atvirumo įtaka rinkimo spartumui; Varpučių rinkimo būdo reikšmė vaistinio pataiso virkščių iškilnojimui; Šakų, varpučių ir šaknelių santykis vaistinio pataiso įvairaus amžiaus atkarpose; Miško darbų įtaka vaistinio pataiso išlikimui; Vaistinio pataiso plitimas šlaitu; Vaistinio pataiso sporos lietaus vandenyje, pasemtame iš klanelių gilumos. Tokio detalumo duomenų apie vaistinių augalų rūšis niekas iki E. Šimkūnaitės Lietuvoje nebuvo surinkęs.

Visiška naujovė disertacijoje buvo specialūs E. Šimkūnaitės sugalvoti eksperimentai, kuriais buvo siekiama geriau pažinti vaistinių augalų biologijos ypatumus. Štai, eksperimentas: **Pataiso sporų sklaida ore.** Bandymo laukelyje, kurio spindulys 50 metrų, buvo nupjaunamos dar nesubrendusios pataiso sporinės varputės. Tik pačiame bandymo laukelio centre paliekamos 5-6 sporinės varputės. Laukelio ribose ant žemės paviršiaus išdėliojami ir pakabinami ant medžių šakų lipnia medžiaga padengti objektyviniai stikleliai. Buvo nustatyta, kad dauguma pataiso sporų nukrenta netoli jų susidarymo vietų, o toliausiai nukeliavusių sporų kokybė menka. Kitas eksperimentas: **Pataisų sėjimas nupurenton dirvon.** 1000 ha plote paruošėjai ir mokiniai išbarstė iškultas pataisų varputės. Po kelių metų buvo nustatyta, kad sėtose vietose jaunų pataisų buvo apie dešimt kartų daugiau negu gretimuose, nesėtuose plotuose. Gaila tik, kad E. Šimkūnaitė apie šiuos ir kitus savo atliktus originalius vaistinių augalų biologijos tyrimo gamtoje eksperimentus nepaskelbė mokslinėje spaudoje, todėl daugelis jų liko nežinomi botanikams ir ekologams.

Po antrosios disertacijos apgynimo E. Šimkūnaitė visiškai pelnytai pradėta vertinti kaip pati autoritetingiausia Lietuvoje vaistinių augalų savybių žinovė ir žinių apie tokius augalus įtakinga skleidėja. Prie to prisidėjo ir jos svarbios pareigos Sveikatos apsaugos ministerijos Farmacijos valdyboje, kur nuo 1969 m. E. Šimkūnaitė buvo Vaistažolių skyriaus viršininkė. Bet kartu reikia prisiminti, kad E. Šimkūnaitė negimė vaistinių augalų žinove: ji nuo mažumės iš įvairių šaltinių nuolat kaupė žinias apie vaistinius augalus. Gimė E. Šimkūnaitė 1920 m. kovo 11 d. Rusijos Krasnodaro krašto mieste Novorosijske, kur Šimkūnų šeima, kaip ir daugelis kitų lietuvių, buvo pasitraukę, bėgdami nuo I-jo pasaulinio karo baisumų. E. Šimkūnaitės tėvas Pranas Šimkūnas buvo vaistininkas, kuris plačiai savo darbe naudojo vaistinius augalus. Šeimai grįžus į Lietuvą gimtuosiuose Tauragnuose, nedideliame Utenos rajono miestelyje, Pr. Šimkūnas turėjo vaistinę, o Eugenija nuo mažų dienų su mama, medicinos seserimi, padėjo tėvui rinkti vaistinius augalus, tvarkyti augalų žaliavas ir ruošti iš jų žmonėms skirtus preparatus. Tauragnuose, kaip ir daugelyje kitų Aukštaitijos vietų, taip pat netrūko vaistinių augalų žinovų-praktikų, kurie save dažniausiai tiesiog *žolininkais* vadino. Eugenija, turėjusi labai gerą atmintį ir noriai bendravusi su tokiais miestelio gyventojais, gavo iš žolininkų daugybę į jokias knygas nesurašytų praktinių patarimų apie pačių įvairiausių vaistinių augalų naudojimą, pradedant kosulio gydymu ir baigiant „meilės žolėmis“, žmogaus gyvenime. Be to Eugenija visada noriai sėmėsi žinių iš knygų, kurių namuose netrūko. Labai naudingos E. Šimkūnaitei buvo farmacijos studijos, kurių metu ji gavo itin svarbių žinių apie augalų biologiškai veikliąsias medžiagas. Gera atmintis, kasdieninis darbštumas ir pareigingumas laikui bėgant pavertė E. Šimkūnaitės žinias apie vaistinius augalus enciklopedinėmis.

E. Šimkūnaitei niekada netrūko noro ir entuziazmo dalintis žiniomis apie vaistinius augalus su kitais žmonėmis. Daug metų Vilniaus universiteto Gamtos mokslų fakulteto Botanikos specializacijos studentams skaitė nedidelį pagal apimtį kursą *Vaistiniai augalai.* Dažnokai į E. Šimkūnaitės paskaitas susirinkdavo apypilnė šimto vietų amfiteatrinė auditorija, kurioje dauguma klausytojų buvo „iš gatvės“, o studentų tarp jų buvo vos pora dešimčių. E. Šimkūnaitė nebijojo jokių klausimų, o gaudavo jų daugybę, jos kalbėjimo maniera ir žinių gausa žavėjo visus paskaitų klausytojus. Kalbėdama apie vaistinius augalus E. Šimkūnaitė stengėsi pateikti apie juos įvairiapusiškus duomenis: paplitimas, derėjimas ir derlingumas, pavadinimai, folklorinė medžiaga, vartojimas buityje, liaudies ir racionaliojoje medicinoje, paklausa, paruošos. Tokios žinios apie vaistinius augalus buvo naudingos daugeliui – juk interneto tais laikais nebuvo. Ekspedicijų metu E. Šimkūnaitė surinko daugybę duomenų apie vaistinių augalų liaudiškus pavadinimus. Apie juos visada buvo kalbama E. Šimkūnaitės paskaitose.

Nėra abejonių, kad Eugenija Šimkūnaitė buvo itin daug įvairiapusiškų žinių apie vaistinius augalus sukaupusi, be galo darbšti, labai ambicinga ir entuziastinga, niekada drąsos nestokojusi, gebanti savarankiškai priimanti svarbius sprendimus mokslininkė. E. Šimkūnaitė buvo puiki mokslinių tyrimų organizatorė, gebėjusi į savo atliekamų tyrimų sferą įtraukti vaistinių vedėjus ir darbuotojus, vaistinių augalų žaliavų ruošėjus, moksleivius, girininkus ir eigulius.

LITERATŪRA

Naujalis J., 1995: Sporiniai induočiai kaip augalų bendrijų komponentai. – Vilnius.

Naumavičius V., Naujalis J. R., 2009: Lietuvos savaiminių vaistinių induočių augalų rūšių inventorizacinė apžvalga. – Botanica Lithuanica, 15(4): 269-279 (anglų kalba).

Jonas Remigijus NAUJALIS, akademikas

2020-04-30